Ključni razgovori u Berlinu
Nemačka kancelarka i novoizabrani predsednik Francuske sastali se u Berlinu u trenutku nove panike u eurozoni
Fransoa Oland je obezbedio svoju pobedu na izborima na platformi protivljenja oštrim merama štednje. Njegov prvi sastanak svega nekoliko sati posle polaganja zakletve na položaj predsednika Francuske je sa samim arhitektom evropskog programa štednje – nemačkom kancelarkom Angelom Merkel. Ona umanjuje značaj njihovih razmimoilaženja. Oland bi hteo da Evropa više uloži u razvoj. On se tokom kampanje zalagao za uvođenje euroobveznica i moćniju, političkiju Evropsku centralnu banku. To dovodi dvoje političara u sukob, kaže Filip Moro Defarž iz Francuskog instituta za međunarodne odnose. Francuski birači su odbacili program štednje svog dosadašnjeg predsednika Nikole Sarkozija. Premda njegov naslednik možda jezdi na kresti talasa protiv štednje, on ima svoju Ahilovu petu, kaže Olaf Kram, direktor evropske analitičke organizacije „Polisi netvork“. Angela Merkel je isto tako suočena sa problemima, posle teškog izbornog poraza u najmnogoljudnijoj saveznoj državi prošle nedelje, svega 18 meseci pre nacionalnih izbora. Međutim, bura koja se sprema u Grčkoj je ono što podstiče strahovanje u Berlinu i daleko šire. O izgledima da ta zemlja napusti eurozonu, sada se otvoreno razgovara u evropskim prestonicama – što je pre svega nekoliko meseci bilo nezamislivo, kaže analitičar Oaf Kram. Francuska i Nemačka su bile pokretačke sile evropske integracije. Analitičari ističu da će njihovi lideri morati brzo da prevaziđu međusobne razlike, jer je u pitanju sam opstanak eura.